Covid-19: Meeste toetse nog in 24 uur gedoenFoto: ‘n Persoon word getoets vir Covid-19. (AP Photo/Brian Inganga) Die getal bevestigde Covid-19-gevalle in Suid-Afrika het tot 6 336 gestyg. Volgens dr. Zweli Mkhize, minister van gesondheid, is 230 688 toetse al gedoen, waarvan 13 164 in die afgelope 24 uur gedoen is. Dit is die meeste toetse nog in ŉ 24 uur-tydperk. Intussen is nog sewe Covid-19-sterftes aangemeld en staan die dodetal tans op 123. Die sterftes is in die Wes-Kaap en die Vrystaat aangemeld. Van die 123 sterftes was 71 mans. Die meeste slagoffers was 60 jaar oud en ouer. Mkhize het gesê dit is egter bemoedigend dat 2 549 mense reeds van die virus herstel het. Zweli Mkhize(Foto: Nqobile Mbonambi/African News Agency) Volgens die minister is intussen ook na data gekyk van pasiënte wat gehospitaliseer is en daar is bevind dat hipertensie, diabetes en hartsiektes die drie algemeenste siektetoestande is wat gepaardgaande met Covid-19 tot ernstige siekte lei. “Ander siektetoestande wat onder Covid-19-pasiënte voorkom, is chroniese longsiekte, asma, chroniese niersiekte, kwaadaardige gewasse of kanker, MIV en tuberkulose. Mkhize het ŉ beroep op Suid-Afrikaners van 63 jaar en ouer en diegene met onderliggende siektetoestande gedoen om ekstra versigtig te wees te midde van die inperkingsmaatreëls wat verslap word. Sterftes volgens ouderdom: Sterftes en mense wat van die virus herstel het volgens provinsie: Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.